Napavedoni vayuda vandítunduvanga kumpapata Yesu mwaa ashindatenda vinu avyo muliduva lyakupumula.
Napane Yesu kuvaulila doni,
“Atata ankukola madengo mpaka ambi,
nadoni nanangu momo ninkukola.”
Bai kwamwaa wamalove ala vayuda vashindamamodya kulambela mwakummalididya Yesu,
i kwamwaa wakutimbanga liduva lyakupumula gweka kanji namomo yakunshema Nnungu tatake alilinganianga jo mwene na Nnungu.
Yesu akavajang'ula kushidoni,
“Nangu ninkumwaulila mwiu mwiu doni,
Mwana hanaulula kutenda shinu shoeshoe shakubuni jo mwene ila ashilá shamwona Tatake atenda.
Kula shinu shatenda Tatamunu nanae Mwana ankutenda shosho.
Mwaa Tatamunu ankunnagwaledya Mwanamunu na ankunnodya kula shinu shatenda jo mwene,
ata mpaka anannodya vinu vyakupunda avi pakulota mwenu po mushange.
Doni,
mo mwavadyuwidya Tatamunu vakupela kuvapa shingumi,
nimumo momo avalá vávalota Mwana,
ankuvapa shingumi.
Ata jo Tatamunu hanamuukumu munu ila ukumu uti ankamudidyé Mwana
kwambangidya vanu uti vamwishimu Mwana kenga mwavamwishimila Tatamunu.
Ákamwishimu Mwana hanamwishimu shinu Tatamunu,
aijá ántumididye.
“Nangu ninkumwaulila mwiu mwiu doni,
aijá áigwilila lilove lyangu na kunkulupila aijá ángutumididye,
ankuvanavo shingumi shíkamalilika.
Munu aju hanaukumigwa shinu,
tayali vandimumya mukupela kummika mushingumi.
Nangu ninkumwaulila mwiu mwiu doni,
wakati unkuwika na wakati wene ni wowo au wavalota vakupela kwigwa lidi lya Mwana wa Nnungu na avalá vaígwa vo,
vandanama.
Doni,
mo mwavalelenavo Atata shingumi shimpandukánga jo mwene,
anintadya Mwanamunu momo avenavo shingumi shimpandukánga jo mwene
na andimupa madalaka akuukumu mwaa nae ni Mwana Wamunu.
“Malove ala mwenu hamunashange mwaa unkwida wakati wavalota vanu uti vavéle muvyonga kwigwa lidi lyake
kutwala kuma;
avalá vatandadídye wambone mukudyuka kwashingumi,
avalá vatandadídye vyakunyata mukudyuka kwaukumu.
Yesu ankwamba yaushuda wake
“Nangu hangunaulula kutenda shinu shoeshoe shakubuni nene nimwene.
Mwangwigwidya nangu ni mwanguukumila na kuukumu kwangu kunkuvanavo shaliya mwaa hangunatenda shinu mwangulatela nimwene ila ninkutenda mwalatela aijá ángutumididye.
“Ikava kenga nangu apa ninkulivalanganga nene nimwene,
bai ushuda au haunava wiu.
Napane kanji apali junji ánguvalanganga nangu na nangu ninkumanya kenga ushuda waumya nae anguvalanganga nangu,
wìu.
Mwenu mundivatuma vanu kumwe Nshuwau,
nae kutwala kumya ushuda waumwiu.
Nangu napane hangunagambela shinu ushuda wamunu ila vinu avi ninkutangola kwambangidya mwenu mwambolegwe.
Nae jo avele ikalaboi íshikalela na íshilangadya;
mwenu muwakati padyoko,
mundyámuwa kupuwanga mulilangadyo alyo.
Kanji napane ushuda wangu nangu unkupunda aulá umwe Nshuwau mwaa madengo angupele Atata ngumalile,
madengo ala angutenda ankunguvalanganga kenga nditumigwa namu Atata.
Atata ángutumididye jo,
nae andyumya ushuda anguvalanganga nangu.
Mwenu ata lidi lyake hamwigwite,
ata mwavalalele mo,
hamumwanite
na lilove lyake nae halinaikala shinu mmitima myenu mwaa aijá wantumididye,
jojo aju,
mwenu hamunkulupidile.
Mwenu munkulambela mumaandiko mwaa nkati mwake mo mwona doni mundivanavo shingumi shíkamalilika;
lolo lo ankunguumidya nangu ushuda,
napane mwenu munkwita kwida kwangu nangu pakulota shingumi sho,
mupate.
“Nangu lishangelo kwavanu nagambela shinu
kanji nangu ninkummanya shana mwenu kenga linagwaledyo kwa Nnungu hamuvenavo.
Nangu ngwídile palina limwe Atata,
hamunangupwashalela shinu.
Akaida junji palina lyake jo mwene,
ajo munampwashalela.
Mwenu mulota kukulupila dashi ikava kenga munkuupana lishangelo shivenevene na lishangelo lyalakéla kwa Nnungu ávele jumo jojo,
hamunalambela shinu?
“Hamunakumbukile kenga nangu nanshitaki kumwe Atata.
Apali jumo ánshitaki mwenu,
ni jo Musha kwamuvikile mwenu lilindilililo.
Mwenu leka munkulupidile Musha,
mukaningukulupila nangu momo mwaa nae andyandika vingwamba nangu.
Napane ikava kenga hamunakulupila shinu vyandike Musha,
mulota kukulupila dashi malove angu?”